ROKIŠKIO RAJONO SAVIVALDYBĖS ADMINISTRACIJOS

DIREKTORIUS

ĮSAKYMAS

DĖL ROKIŠKIO RAJONO SAVIVALDYBĖS ADMINISTRACIJOS INFORMACIJOS APIE PAŽEIDIMUS PAGAL LIETUVOS RESPUBLIKOS PRANEŠĖJŲ APSAUGOS ĮSTATYMĄ TEIKIMO TVARKOS APRAŠO PATVIRTINIMO

2024 m. spalio 23 d. Nr. AV-628

Vadovaudamasis Lietuvos Respublikos pranešėjų apsaugos įstatymo 16 straipsnio 1 ir 3 dalimis, įgyvendindamas Vidinių informacijos apie pažeidimus teikimo kanalų įdiegimo ir jų funkcionavimo užtikrinimo tvarkos aprašą, patvirtintą Lietuvos Respublikos Vyriausybės 2018 m. lapkričio 14 d. nutarimu Nr. 1133 „Dėl Lietuvos Respublikos pranešėjų apsaugos įstatymo įgyvendinimo“:

1. T v i r t i n u Rokiškio rajono savivaldybės administracijos informacijos apie pažeidimus pagal Lietuvos Respublikos pranešėjų apsaugos įstatymą teikimo tvarkos aprašą (pridedama).

2. P a v e d u:

2.1. Rokiškio rajono savivaldybės administracijos valstybės tarnautojui, atsakingam už korupcijai atsparios aplinkos kūrimą, Rokiškio rajono savivaldybės administracijoje užtikrinti 1 punkte nurodyto aprašo įgyvendinimą;

2.2. Skelbti šį sprendimą Teisės aktų registre ir Rokiškio rajono savivaldybės interneto svetainėje.

3. P r i p a ž į s t u netekusiu galios Rokiškio rajono savivaldybės administracijos direktoriaus 2019 m. gegužės 6 d. įsakymą Nr. AV-442 „Dėl informacijos pagal Lietuvos Respublikos pranešėjų apsaugos įstatymą Rokiškio rajono savivaldybėje teikimo tvarkos aprašo tvirtinimo“.

Įsakymas per vieną mėnesį gali būti skundžiamas Lietuvos administracinių ginčų komisijos Panevėžio apygardos skyriui adresu Respublikos g. 62, Panevėžys, Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka.

Administracijos direktorius	Valerijus Rancevas

PATVIRTINTA

Rokiškio rajono savivaldybės administracijos

direktoriaus 2024 m. spalio 23 d. įsakymu

Nr. AV-628

ROKIŠKIO RAJONO SAVIVALDYBĖS ADMINISTRACIJOS INFORMACIJOS APIE PAŽEIDIMUS PAGAL LIETUVOS RESPUBLIKOS PRANEŠĖJŲ APSAUGOS ĮSTATYMĄ TEIKIMO TVARKOS APRAŠAS

I SKYRIUS

BENDROSIOS NUOSTATOS

l. Rokiškio rajono savivaldybės administracijos informacijos apie pažeidimus pagal Lietuvos Respublikos pranešėjų apsaugos įstatymą teikimo tvarkos aprašas (toliau – Aprašas) nustato informacijos apie Rokiškio rajono savivaldybės administracijoje (toliau – Savivaldybės administracija) galbūt rengiamą, daromą ar padarytą nusikalstamą veiką, administracinius nusižengimus, tarnybinius nusižengimus ar darbo pareigų pažeidimus, taip pat šiurkščius privalomų profesinės etikos normų pažeidimus, mėginimus nuslėpti minėtą pažeidimą ar kitus grėsmę viešajam interesui keliančius arba jį pažeidžiančius teisės pažeidimus, apie kuriuos informaciją apie pažeidimą pateikiantis asmuo sužinojo iš savo turimų ar turėtų tarnybos, darbo ar sutartinių (konsultavimo, rangos, subrangos, stažuotės, praktikos, savanoriškos veiklos ir pan.) santykių su Savivaldybės administracija arba įdarbinimo ar kitų ikisutartinių santykių metu, taip pat informaciją apie pažeidimą pateikiančio savarankiškai dirbančio asmens statusą turinčio asmens, akcininko ar asmens, priklausančio įmonės administraciniam, valdymo ar priežiūros organui (įskaitant vykdomųjų galių neturinčius narius, taip pat savanorius ir apmokamus ar neapmokamus stažuotojus), arba bet kurio fizinio asmens, dirbančio prižiūrint ir vadovaujant rangovams, subrangovams ir (ar) tiekėjams, teikimo, informacijos apie pažeidimus priėmimo Savivaldybės administracijos vidiniu informacijos apie pažeidimus teikimo kanalu (toliau – vidinis kanalas), jos vertinimo, sprendimų priėmimo ir asmenų, pateikusių informaciją apie pažeidimus, konfidencialumo užtikrinimo tvarką.

2. Informacijos apie pažeidimus teikimo pagrindai, aplinkybės, kurioms esant gali būti teikiama informacija apie pažeidimus, nustatyti Lietuvos Respublikos pranešėjų apsaugos įstatyme (toliau – Įstatymas), Vidinių informacijos apie pažeidimus teikimo kanalų įdiegimo ir jų funkcionavimo užtikrinimo tvarkos apraše, patvirtintame Lietuvos Respublikos Vyriausybės 2018 m. lapkričio 14 d. nutarimu Nr. 1133 „Dėl Lietuvos Respublikos pranešėjų apsaugos įgyvendinimo“ (su visais aktualiais pakeitimais) ir šiame Apraše.

3. Apraše vartojamos sąvokos:

3.1. kompetentingas subjektas – asmuo, atsakingas už korupcijai atsparios aplinkos kūrimą Savivaldybės administracijoje, kuris administruoja vidinį informacijos apie pažeidimus teikimo kanalą, nagrinėja juo gautą informaciją apie pažeidimus, užtikrina asmens, pateikusio informaciją apie pažeidimus, konfidencialumą;

3.2. pažeidimas – Savivaldybės administracijoje galbūt rengiama, daroma ar padaryta nusikalstama veika, administracinis nusižengimas, tarnybinis nusižengimas ar darbo pareigų pažeidimas, taip pat šiurkštus privalomų profesinės etikos normų pažeidimas, mėginimas nuslėpti minėtą pažeidimą ar kitas grėsmę viešajam interesui keliantis arba jį pažeidžiantis teisės pažeidimas, apie kuriuos informaciją apie pažeidimą pateikiantis asmuo sužino iš savo turimų ar turėtų tarnybos, darbo ar sutartinių (konsultavimo, rangos, subrangos, stažuotės, praktikos, savanoriškos veiklos ir pan.) santykių su šia įstaiga arba įdarbinimo ar kitų ikisutartinių santykių metu;

3.3. informaciją apie pažeidimą teikiantis asmuo – fizinis asmuo, pateikiantis informaciją apie pažeidimą Savivaldybės administracijoje, apie kurį sužinojo iš savo turimų ar turėtų tarnybos, darbo ar sutartinių (konsultavimo, rangos, subrangos, stažuotės, praktikos, savanoriškos veiklos ir pan.) santykių su Savivaldybės administracija arba įdarbinimo ar kitų ikisutartinių santykių metu, taip pat informaciją apie pažeidimą pateikiantis savarankiškai dirbančio asmens statusą turintis asmuo, įskaitant savanorius ir apmokamus ar neapmokamus stažuotojus, arba bet kuris fizinis asmuo, dirbantis prižiūrint ir vadovaujant rangovams, subrangovams ir (ar) tiekėjams;

3.4. pranešėjas – Aprašo 3.3 papunktyje nurodytas asmuo, kurį kompetentinga institucija pripažįsta pranešėju;

3.5. vidinis informacijos apie pažeidimus teikimo kanalas – Savivaldybės administracijoje nustatyta tvarka sukurta ir taikoma informacijos apie pažeidimus teikimo, tyrimo ir asmens informavimo procedūra;

3.6. kitos Apraše vartojamos sąvokos suprantamos taip, kaip jos apibrėžtos Įstatyme ir kituose pranešėjų apsaugą reglamentuojančiuose teisės aktuose.

II SKYRIUS

KOMPETENTINGAS SUBJEKTAS

4. Kompetentingas subjektas, įgyvendindamas Aprašo reikalavimus, atlieka šias funkcijas:

4.1. administruoja vidinį informacijos apie pažeidimus teikimo kanalą;

4.2. analizuoja ir vertina vidiniu informacijos apie pažeidimus teikimo kanalu gautą informaciją;

4.3. užtikrina vidiniu informacijos apie pažeidimus teikimo kanalu informaciją apie pažeidimą pateikusio asmens ir gautos informacijos konfidencialumą;

4.4. bendradarbiauja su Savivaldybės administracijos darbuotojais, padaliniais, kompetentingomis institucijomis, Savivaldybės įstaigomis teikdamas ir (ar) gaudamas reikalingą informaciją;

4.5. renka ir kaupia nuasmenintus statistinius duomenis apie gautų pranešimų skaičių ir jų nagrinėjimo rezultatus;

4.6. užtikrina, kad Savivaldybės administracijos vidiniu informacijos apie pažeidimus teikimo kanalu pateikta informacija apie pažeidimą būtų kaupiama ir laikoma patvarioje ir prireikus atkuriamoje laikmenoje, kurioje galima rasti reikiamą informaciją, susijusią su pažeidimu. Laikmenoje taip pat saugomi per informaciją apie pažeidimą teikiančio asmens ir kompetentingo subjekto susitikimus įrašyti pokalbiai, jei tokie įrašai daromi, pokalbių protokolai ir kita informacija, susijusi su pažeidimu, apie kurį pranešta;

4.7. atlieka kitas Įstatyme ar kituose pranešėjų apsaugą reglamentuojančiuose teisės aktuose nustatytas funkcijas.

5. Kompetentingas subjektas, vykdydamas jam priskirtas funkcijas, turi teisę:

5.1. gauti reikalingą informaciją ir duomenis iš jam nepavaldžių darbuotojų, padalinių;

5.2. tirdamas vidiniu informacijos apie pažeidimus teikimo kanalu gautą informaciją apie pažeidimą, priimti su tyrimo atlikimu susijusius sprendimus, kurie yra privalomi visiems Savivaldybės administracijos valstybės tarnautojams ir darbuotojams, dirbantiems pagal darbo sutartis.

6. Kompetentingas subjektas užtikrina, kad gauta informacija apie pažeidimą ir su tuo susiję duomenys būtų laikomi saugiai ir su jais galėtų susipažinti tik tokią teisę turintys informaciją apie pažeidimą nagrinėjantys asmenys.

7. Kompetentingam subjektui negali būti daromas poveikis ar kitaip trukdoma atlikti jam Apraše priskirtas funkcijas

III SKYRIUS

INFORMACIJOS APIE PAŽEIDIMUS TEIKIMAS

8. Savivaldybės administracijoje apie pažeidimą vidiniu informacijos apie pažeidimus teikimo kanalu pranešti gali bet kuris fizinis asmuo, kurį su Savivaldybės administracija sieja ar siejo tarnybos, darbo ar sutartiniai santykiai (konsultavimo, rangos, subrangos, stažuotės, praktikos, savanoriškos veiklos ir pan.) arba įdarbinimo ar kiti ikisutartiniai santykiai, taip pat savarankiškai dirbančio asmens statusą turintis asmuo, akcininkas ar asmuo, priklausantis įmonės administraciniam, valdymo ar priežiūros organui (įskaitant vykdomųjų galių neturinčius narius, taip pat savanorius ir apmokamus ar neapmokamus stažuotojus), arba bet kuris fizinis asmuo, dirbantis prižiūrint ir vadovaujant rangovams, subrangovams ir (ar) tiekėjams.

9. Informacija apie pažeidimus vidiniu informacijos apie pažeidimus teikimo kanalu teikiama siekiant apsaugoti viešąjį interesą. Informacijos pateikimas siekiant apginti išskirtinai asmeninius interesus nelaikomas pranešimu.

10. Informaciją apie pažeidimą teikiantis asmuo pateikia užpildydamas Vidinių informacijos apie pažeidimus teikimo kanalų įdiegimo ir jų funkcionavimo užtikrinimo tvarkos aprašo, patvirtinto Lietuvos Respublikos Vyriausybės 2018 m. lapkričio 14 d. nutarimu Nr. 1133 „Dėl Lietuvos Respublikos pranešėjų apsaugos įgyvendinimo“ (su visais aktualiais pakeitimais) priede pateiktą Pranešimo apie pažeidimą formą (1 priedas) (Pranešimo apie pažeidimą forma skelbiama Savivaldybės interneto svetainės www.rokiskis.lt skiltyje „Pranešėjų apsauga (vidinis informacijos apie pažeidimus teikimo kanalas)“ arba laisvos formos pranešimu, kuriame turi nurodyti:

10.1. savo vardą, pavardę, asmens kodą arba gimimo datą, jeigu asmens kodo neturi, darbovietę, kontaktinius duomenis (gyvenamąją ir (ar) korespondencijos gavimo vietą arba elektroninio pašto adresą, telefono numerį ar kitus duomenis ryšiui palaikyti);

10.2. duomenis apie pažeidimą (kas, kada, kokiu būdu ir kokį pažeidimą rengiasi daryti, daro ar padarė ir pan.);

10.3. sužinojimo apie pažeidimą datą ir aplinkybes;

10.4. jei įmanoma, bet kokius turimus dokumentus ar informaciją, atskleidžiančią galimo pažeidimo požymius;

10.5. ar apie pažeidimą jau yra kam nors pranešęs ir, jei pranešė, kam buvo pranešta, ar buvo gautas atsakymas;

10.6. kad yra susipažinęs su teisinėmis pasekmėmis už melagingos informacijos teikimą;

10.7. kad pranešimas teikiamas vadovaujantis Įstatymu.

11. Informaciją apie pažeidimą teikiantis asmuo Savivaldybės administracijai pranešimą gali pateikti vidiniu informacijos apie pažeidimus teikimo kanalu vienu iš šių būdų:

11.1. elektroniniu paštu pranesk@rokiskis.lt atsiųsdamas užpildytą Pranešimo apie pažeidimą formą (1 priedas) arba laisvos formos pranešimą, kuriame turi būti pateikta Aprašo 10 punkte nurodyta informacija;

11.2. telefonu „karštąja linija“: +370 458 41 710 (atsakiklis visą parą). Pranešantiems telefonu informaciją asmenims garantuojamas visiškas anonimiškumas. Jokie pranešusiojo asmens duomenys ir telefono numeris nėra fiksuojami. Norėdami sužinoti apie palikto pranešimo nagrinėjimo eigą, pranešusieji gali palikti savo kontaktinius duomenis;

11.3. žodžiu, tiesiogiai atvykęs į Savivaldybės administraciją pas kompetentingą subjektą (Sąjūdžio a. 1, LT-42136 Rokiškis);

11.4. paštu Savivaldybės administracijai, adresu: Sąjūdžio a. 1, LT-42136 Rokiškis, atsiųsdamas užpildytą Pranešimo apie pažeidimą formą (1 priedas) arba laisvos formos pranešimą, kuriame turi būti pateikta Aprašo 10 punkte nurodyta informacija. Siunčiant pranešimą paštu, po adresato pavadinimu turi būti nurodoma žyma „KOMPETENTINGAM SUBJEKTUI ASMENIŠKAI“.

12. Informaciją apie pažeidimą teikiantis asmuo dėl pažeidimo gali su pranešimu tiesiogiai kreiptis į kompetentingą instituciją – Lietuvos Respublikos prokuratūrą, kai yra bent viena iš šių aplinkybių:

12.1. pažeidimas turi esminės reikšmės viešajam interesui;

12.2. būtina kuo skubiau užkirsti kelią pažeidimui ar jį nutraukti, nes gali atsirasti didelė žala;

12.3. vadovaujantys, su Savivaldybės administracija darbo arba tarnybos ar sutartiniais santykiais siejami asmenys patys galbūt daro ar yra padarę pažeidimų;

12.4. informacija apie pažeidimą buvo pateikta per Savivaldybės administracijos vidinį informacijos apie pažeidimus teikimo kanalą, tačiau atsakymas nebuvo gautas arba nebuvo imtasi veiksmų reaguojant į pateiktą informaciją, arba priemonės, kurių buvo imtasi, buvo neveiksmingos;

12.5. yra pagrindas manyti, kad asmens, pateikusio pranešimą Savivaldybės administracijos vidiniu informacijos apie pažeidimus teikimo kanalu, konfidencialumas gali būti neužtikrintas arba bus siekiama pažeidimą, apie kurį pranešta, nuslėpti;

12.6. informaciją apie pažeidimą teikiantis asmuo negali pasinaudoti Savivaldybės administracijos vidiniu informacijos apie pažeidimus teikimo kanalu, nes jo su Savivaldybės administracija nesieja darbo, tarnybos ar kiti teisiniai santykiai.

13. Viešai informacija apie pažeidimą gali būti teikiama, siekiant pranešti apie gresiantį pavojų žmonių gyvybei, visuomenės sveikatai ar aplinkai, kai siekiant užkirsti kelią tokiai grėsmei būtina imtis skubių veiksmų ir dėl laiko stokos nėra galimybių apie pažeidimą pranešti kitais būdais arba kitais būdais pranešus apie pažeidimą nebuvo laiku imtasi reikiamų veiksmų.

IV SKYRIUS

INFORMACIJOS APIE PAŽEIDIMUS PRIĖMIMAS IR REGISTRAVIMAS

14. Vidinį informacijos apie pažeidimus teikimo kanalą administruojantis kompetentingas subjektas gautus pranešimus, kurie atitinka šio Aprašo nustatytus reikalavimus, nedelsiant, bet ne vėliau kaip kitą darbo dieną, užregistruoja Savivaldybės administracijos dokumentų valdymo bendrojoje informacinėje sistemoje (toliau – DBSIS) neviešame dokumentų registre. Jei pranešimas pateikiamas ne darbo valandomis ar ne darbo dienomis, pranešimas apie pažeidimą registruojamas kitą darbo dieną.

15. Pranešimas, gautas kitu elektroninio pašto adresu, nei nurodyta Aprašo 11.1 papunktyje, neregistruojamas ir nedelsiant, laikantis konfidencialumo, persiunčiamas Aprašo 11.1 papunktyje nurodytu elektroninio pašto adresu. Gavus kompetentingo subjekto patvirtinimą apie jam persiųstos informacijos gavimą, pranešimas turi būti nedelsiant ištrintas.

16. Jeigu pranešimas gaunamas paštu, dokumentus registruojantis darbuotojas pranešimo neregistruoja ir nedelsdamas, bet ne vėliau kaip kitą darbo dieną, jį perduoda kompetentingam subjektui, kuris užregistruoja jį neviešame registre.

17. Savivaldybės administracijoje gavus Lietuvos Respublikos prokuratūros persiųstą informaciją apie pažeidimą vadovaujantis Įstatymu, kurios ji neįgaliota tirti, gautas raštas ir jo priedai DBSIS bendrame registre neregistruojami, neskenuojami ir neįkeliami. Šiame punkte nurodyti dokumentai nedelsiant, bet ne vėliau kaip kitą darbo dieną nuo informacijos gavimo dienos perduodami kompetentingam subjektui.

V SKYRIUS

INFORMACIJOS APIE PAŽEIDIMUS VERTINIMAS, NAGRINĖJIMAS, SPRENDIMŲ PRIĖMIMAS

18. Kompetentingas subjektas, vidiniu informacijos apie pažeidimus teikimo kanalu gavęs ir užregistravęs pranešimą, per 2 darbo dienas informuoja pranešėją apie pranešimo gavimą. Nedelsdamas, bet ne vėliau kaip kitą darbo dieną nuo pranešimo gavimo dienos, įvertina asmens pateiktos informacijos apie pažeidimą atitiktį Įstatymo ir Aprašo 8–11 punktuose nustatytiems reikalavimams.

19. Kompetentingas subjektas, vidiniu informacijos apie pažeidimus teikimo kanalu gavęs pranešimą, nedelsdamas, bet ne vėliau kaip kitą darbo dieną nuo pranešimo gavimo dienos, atlikęs informacijos apie pažeidimą pirminį vertinimą, priima vieną iš šių sprendimų:

19.1. jei gauta informacija leidžia pagrįstai manyti, kad yra rengiama, daroma ar padaryta nusikalstama veika, administracinis nusižengimas ar kitas pažeidimas, ne vėliau kaip per 2 darbo dienas nuo informacijos gavimo dienos persiųsti gautą pranešimą tokią informaciją įgaliotai tirti institucijai be asmens, pateikusio informaciją apie pažeidimą, sutikimo ir apie informacijos perdavimą raštu informuoti šį asmenį;

19.2. jeigu pranešime nurodyta veika turi savarankiško pažeidimo požymių, pagal kuriuos tarnybinį nusižengimą, darbo pareigų pažeidimą, kitą teisės ar etikos normų pažeidimą galima akivaizdžiai atriboti nuo nusikalstamos veikos ar administracinio nusižengimo, kompetentingas subjektas pradeda pažeidimo tyrimą;

19.3. nenagrinėti pranešime pateiktos informacijos, nurodant sprendimo motyvus.

20. Kompetentingas subjektas įvertina ar asmuo pageidauja gauti pranešėjo statusą. Jeigu taip – per 2 darbo dienas persiunčia prokuratūrai šį prašymą.

21. Kompetentingas subjektas ne vėliau kaip per 10 darbo dienų nuo informacijos apie pažeidimą gavimo patvirtinimo raštu informuoja tokią informaciją pateikusį asmenį apie priimtą sprendimą dėl informacijos nagrinėjimo / nenagrinėjimo. Sprendimas nenagrinėti informacijos apie pažeidimą turi būti motyvuotas.

22. Kompetentingas subjektas pranešime pateiktą informaciją išnagrinėja per 20 darbo dienų nuo pranešimo gavimo dienos, tačiau, esant objektyvioms priežastims, šis terminas gali būti pratęstas.

23. Kompetentingas subjektas, baigęs nagrinėti informaciją apie pažeidimą, ne vėliau kaip per 2 darbo dienas raštu informuoja informaciją apie pažeidimą pateikusį asmenį apie priimtą sprendimą, jo pateiktos informacijos nagrinėjimo rezultatus ir veiksmus, kurių buvo imtasi ar planuojama imtis, nurodo priimto sprendimo apskundimo tvarką. Nustačius pažeidimo padarymo faktą, kompetentingas subjektas informuoja informaciją apie pažeidimą pateikusį asmenį apie pažeidimą padariusiems asmenims taikytą atsakomybę. Ši informacija teikiama tik tokia apimtimi, kiek tai neprieštarauja kitiems teisės aktams, reglamentuojantiems duomenų ir informacijos apsaugą. Atsakymas siunčiamas tokiu būdu, kokiu buvo gauta informacija apie pažeidimą, išskyrus atvejus, kai informaciją apie pažeidimą pateikęs asmuo nurodo kitą atsakymo pateikimo būdą. Informacija apie pranešimo nagrinėjimo eigą ir rezultatus, kita Apraše nurodyta informacija asmenims, pateikusiems informaciją apie pažeidimus, teikiama tik tuomet, jeigu nurodyti jų kontaktiniai duomenys.

24. Kompetentingas subjektas netiria pranešimų ir apie tai praneša pranešimą pateikusiam asmeniui, jeigu:

24.1. pranešimas grindžiamas akivaizdžiai tikrovės neatitinkančia informacija;

24.2. asmuo į kompetentingą subjektą kreipiasi pakartotinai dėl tų pačių aplinkybių, kai prieš tai pateikta informacija apie pažeidimą nustatyta tvarka buvo išnagrinėta ir dėl jos priimtas sprendimas.

VI SKYRIUS

KONFIDENCIALUMO APSAUGA

25. Nagrinėjant pagal Aprašą gautą informaciją apie pažeidimą, privalo būti užtikrintas informaciją apie pažeidimą pateikusio asmens ar pranešėjo konfidencialumas.

26. Savivaldybės administracijos valstybės tarnautojai ir darbuotojai, kurie pagal atliekamas funkcijas turi prieigą prie asmens, pranešusio apie pažeidimą, pateiktų duomenų arba gali sužinoti šio asmens duomenis, yra supažindinami su atsakomybe už Įstatyme ir (ar) kituose teisės aktuose nustatytų pranešėjų apsaugos reikalavimų pažeidimą, privalo pasirašyti konfidencialumo pasižadėjimą (2 priedas) ir įsipareigoti neatskleisti tokios informacijos ar duomenų trečiosioms šalims.

27. Konfidencialumas užtikrinamas nepaisant gautos informacijos apie pažeidimą tyrimo rezultatų.

28. Konfidencialumo užtikrinti nebūtina, kai:

28.1. to raštu prašo informaciją apie pažeidimą teikiantis asmuo;

28.2. informaciją apie pažeidimą teikiančio asmens pateikta informacija yra žinomai melaginga.

29. Siekiant užtikrinti informacijos apie pažeidimą teikiančio asmens ar susijusio su pažeidimu asmens duomenų, leidžiančių nustatyti jų tapatybę, konfidencialumą, su jį tiesiogiai ar netiesiogiai identifikuoti leidžiančia informacija turi teisę susipažinti tik kompetentingas subjektas, kuris užtikrina, kad gauta informacija apie pažeidimą ir su tuo susiję duomenys būtų laikomi saugiai ir su jais galėtų susipažinti tik tokią teisę turintys informaciją apie pažeidimą nagrinėjantys asmenys. Informacija apie pažeidimus pateikusius asmenis, pranešėjus, su pažeidimu susijusius asmenis ar pagalbininkus tyrime nedalyvaujantiems asmenims negali būti teikiama.

30. Informaciją apie pažeidimą teikiančio asmens, pranešėjo ar susijusio su pažeidimu asmens duomenys, leidžiantys nustatyti jo tapatybę, gali būti pateikti tik tam asmeniui arba institucijai, kurie nagrinėja informaciją apie pažeidimą. Prieš pateikdamas konfidencialius duomenis, kompetentingas subjektas privalo raštu pranešti informaciją apie pažeidimą pateikiančiam asmeniui apie duomenų pateikimą nurodydamas konfidencialių duomenų pateikimo priežastį.

31. Asmens, teikiančio informaciją apie pažeidimą, asmens duomenys tvarkomi teisės aktų, reglamentuojančių asmens duomenų apsaugą, nustatyta tvarka.

VII SKYRIUS

BAIGIAMOSIOS NUOSTATOS

32. Asmenims, pateikusiems informaciją apie pažeidimus, nuo pranešimo gavimo momento užtikrinamas asmens konfidencialumas ir draudimas daryti jų atžvilgiu neigiamą poveikį, neatsižvelgiant į tai, ar asmuo pateikęs pranešimą apie pažeidimą tarnyboje buvo pripažintas pranešėju, ar ne.

33. Savivaldybės administracijos interneto svetainės www.rokiskis.lt skiltyje „Pranešėjų apsauga (vidinis informacijos apie pažeidimus teikimo kanalas)“, teikiama informacija apie Savivaldybės administracijoje paskirtą kompetentingą subjektą (taip pat nurodomi jo kontaktai), Savivaldybės administracijos statistiniai duomenys apie vidinio informacijos apie pažeidimus teikimo kanalo veiksmingumą (kiek Savivaldybės administracijoje per vidinį informacijos apie pažeidimus teikimo kanalą pateikta informacijos apie pažeidimus, kiek informacijos išnagrinėta, kiek jos perduota nagrinėti kompetentingai institucijai) ir kita aktuali informacija, susijusi su informacijos apie pažeidimus teikimu ir nagrinėjimu Savivaldybės administracijoje.

34. Už Aprašo nuostatų laikymosi priežiūrą, vykdymo kontrolę bei peržiūrėjimą atsakingas kompetentingas subjektas.

35. Asmenys, įgyvendinantys Aprašo reikalavimus, už jų pažeidimus atsako teisės aktų nustatyta tvarka.

__________________